佳人
作者：杜甫
朝代：唐
主题：五言古詩

paragraphs: 絕代有佳人，幽居在空谷。
自雲良家女，零落依草木。
關中昔喪亂，兄弟遭殺戮。
官高何足論，不得收骨肉。
世情惡衰歇，萬事隨轉燭。
夫婿輕薄兒，新人美如玉。
合昏尚知時，鴛鴦不獨宿。
但見新人笑，那聞舊人哭。
在山泉水清，出山泉水濁。
侍婢賣珠回，牽蘿補茅屋。
摘花不插發，採柏動盈掬。
天寒翠袖薄，日暮倚修竹。

标签：蒙学
唐詩三百首